Boksing er per juni 2024 fjernet både fra det olympiske programmet for 2028 og som kjerneidrett, etter at det internasjonale bokseforbundet (IBA) ble suspendert av IOK i 2023. Det har blitt arrangert øvelser i boksing i de fleste sommerlekene og i samtlige sommerleker siden Sommer-OL 1920. Moderne femkamp og vektløfting ble etter hvert beholdt på programmet, til tross for at begge idrettene først ble vedtatt fjernet. Los Angeles' organisasjonskomités egenvalgte idretter blir flaggfotball, squash, baseball/softball, cricket (Twenty20) samt lacrosse. Alle de egenvalgte idrettene ble godkjent 16. oktober 2023 under IOKs 141. sesjon i Mumbai i India. Flaggfotball og squash blir helt nye som olympiske idretter, baseball/softball ble sist arrangert i Sommer-OL 2020, mens cricket skal arrangeres for første gang siden Sommer-OL 1900 og lacrosse skal være med for første gang siden Sommer-OL 1908.